Adresát:
Váž. p. Peter Chudík
Prešovský samosprávny kraj
Námestie mieru 1
080 01 Prešov

Vážený pán Chudík,

vyjadrujem svoju nespokojnosť s plánom výstavby lyžiarskeho strediska Biele kamene v Chránenej krajinnej oblasti Vihorlat v Sninskom regióne! 

Vybudovanie lyžiarskeho strediska a následne aj golfového ihriska či letiska negatívne zasiahne do prírodne dôležitého lesného územia, vďaka ktorému je naša oblasť stále viac atraktívna v očiach slovenských i zahraničných turistov. Práve turisti a nedotknutá krajina sú záruky budúcej účinnejšej premeny sninského regiónu na región sociálnych istôt.

Pri projekte Biele kamene reálne hrozí, že finančne krachne a finančné bremeno sa prenesie na obyvateľov regiónu! Zopár neistých pracovných miest založených na pochybnom pláne nezlepší súčasnú situáciu a predovšetkým, sú aj ohľaduplnejšie a efektívnejšie spôsoby využitia potenciálu regiónu a rekreácie v prírode! 

Preto si myslím, že projekt prinesie viac škody ako úžitku a podporujem snahy jednotlivcov a skupín, ktoré pomáhajú zastaviť tento absurdný a deštrukčný plán. 

Dovoľte mi pripomenúť vám, že vaše konanie zásadne poškodzuje meno a budúcnosť nášho regiónu. Pravdepodobne si neuvedomujete, že svojou aktivitou konáte proti záujmu väčšiny obyvateľov v dotknutom regióne!

Po prvých prejavoch nespokojnosti zo strany protestujúcej verejnosti ste nielenže nepodnikli žiadané kroky a neukončili vaše aktivity, ale spustili ste kampaň na prezentáciu projektu, ktorá sa dá označiť jedine ako propagandistická. Multimediálnu prezentáciu, koncerty pre mládež a predstavovanie Bielych kameňov ako jednej z priorít oživenia zlej sociálnej situácie v regióne, považujem za hrozbu pre obyvateľov regiónu, ich urážku a hazardovanie s ich budúcnosťou!

Vzhľadom k vášmu konaniu, nemôžem reagovať inak, ako ešte výraznejšou podporou protestu proti tomuto projektu. Verím, že vaše nezmyselné konanie nezostane bez odozvy ani u ďalších občanov Slovenskej republiky, ako aj v zahraničí.

Chcem ešte dodať, že svojou aktivitou spôsobujete hanbu a potupu medzinárodných rozmerov a že spor na takejto úrovni, navyše neustále pokračujúci, môže mať ďalšie negatívne dopady na celý región. Asi nie je potrebné dodávať, že čím neskôr zareagujete vy, tým ráznejšie budú reakcie občanov a to nielen na Slovensku. 

PRETO VÁS ŽIADAM o okamžité zastavenie ďalších plánov a ukončenie celého projektu Biele kamene.

S pozdravom,

.....................................